Suomen Yrittäjien tilaaman selvityksen mukaan peräti 70 prosenttia pienistä ja keskisuurista yrityksistä kannattaa työehtojen paikallista sopimista.

Ainoastaan seitsemän prosenttia vastaajista pitää parhaana keskitettyä sopimista. 18 prosenttia vastaajista piti parhaana vaihtoehtona työnantaja- ja työntekijäliittojen keskinäisiä sopimuksia.

– Suomen Yrittäjien liittokokous vaatiikin, että Suomessa on oltava sopimisen vapaus yrittäjien ja työntekijöiden kesken. Pitää voida ottaa huomioon yrityksen kilpailutilanne, Suomen Yrittäjät tiedottavat.

Yrittäjät sanovat, että työntekijät pääsisivät nopeasti paremmille palkkoille. Jyrki Mäkynen

Julkisuudessa on keskusteltu, että paikallinen sopiminen tarkoittaisi käytännössä palkkojen alentamista. Suomen Yrittäjien puheenjohtaja Jyrki Mäkynen sanoo, että työntekijöiden palkkapussi ei laihtuisi.

– Yrittäjät sanovat, että työntekijät pääsisivät nopeasti paremmille palkkoille.

Paikallisella sopimisella yritykset haluavat joustoa esimerkiksi työaikoihin, joiden avulla yrityksen kehittyminen olisi helpompaa.

Aiemmin on kerrottu, että myös ammattiliitoilla on kiinnostusta paikallisiin sopimuksiin.

Yrittäjät: Irtisanominen helpommaksi

Suurin osa, 74 prosenttia, vastaajista arvioi, että henkilöperusteisen irtisanomisen helpottuminen mikroyrityksille kannustaisi palkkaamaan lisää työntekijöitä.

Jyrki Mäkysen mukaan työntekijä on suhteellisen helppo irtisanoa yrityksen huonon taloustilanteen vuoksi, mutta muutoin potkujen antaminen on hankalaa.

– Pienelle yritykselle yhden ihmisen palkkaaminen on iso riski.

Pienyrittäjät olisivat valmiita palkkaamaan työntekijöitä, jos irtisanomista helpotettaisiin. Jyrki Mäkynen

Yrittäjäjärjestön mielestä riskistä pitäisi päästä helpommin eroon, jos palkattu työntekijä ei sovikaan työporukkaan tai ei kykene hoitamaan töitään.

– Pienyrittäjät olisivat valmiita palkkaamaan työntekijöitä, jos irtisanomista helpotettaisiin. Arviomme mukaan Suomeen tulisi vuodessa 30 000–40 000 uutta työpaikkaa, kun yrittäjät uskaltaisivat palkata uusia työntekijöitä, Suomen Yrittäjien puheenjohtaja Jyrki Mäkynen kertoo.

Yrittäjät yrittävät vedota poliittisiin päättäjiin, jotta lainsäädäntöä muutettaisiin ja henkilöperusteinen irtisanominen helpottuisi.

Ainoastaan 16 prosenttia kyselyyn vastanneista pk-yrityksistä on järjestäytynyt työehtosopimuksia tekevään työnantajaliittoon.

Kantar TNS:n tekemään gallupiin vastasi 1 021 yrityksen edustajaa.